# Eesti Anestesioloogide Seltsi koolitustoetus

Vastavalt Eesti Anestesioloogide Seltsi juhatuse otsusele kuulutab selts taotlusvooru koolitustoetustele 2025. aastal. Koolitustoetuse suurus on 1000 eurot.

## Koolitustoetuse taotlemise reglement

1. Toetuse taotleja peab olema Eesti Anestesioloogide Seltsi liige. EAS juhatuse liikmed toetust taotleda ei saa. Koolitustoetust saab taotleda üks kord kolme aasta jooksul.

2. Toetuse taotlemiseks tuleb esitada EAS juhatusele vastav taotlus järgmiste andmetega:

1. taotleja isikukood, töö- ja ametikoht, akadeemiline positsioon, aadress, e-mail;
2. lähetuse koht, aeg ja eesmärk;
3. ettekanne või muu tegevus kongressil (märkida, kui seda ei ole);
4. esialgne kuluarvestus (sõidukulu, majutus, osavõtumaks);
5. teised finantseerimisallikad;
6. kolme viimase aasta jooksul saadud EAS koolitustoetus või selle puudumine;

3. Taotluste esitamise tähtaeg on 23. jaanuar 2025.a., kell 12:00.

4. Taotlused palume saata elektronpostiga EAS juhatuse sekretärile dr. Maarja Hallik (info@anest.ee).

5. Koolitustoetuse saaja otsustab EAS-i juhatus. Laureaatide nimed antakse teada EAS Pühajärve talveseminaril ja avaldatakse Seltsi kodulehel.

6. Koolitustoetust saab kasutada järgnevalt:

1. 330 eurot sõidu ja/või majutuskuludeks, millelt tasub tulumaksu EAS.
2. 670 eurot koolituse osavõtumaksuks, mis on tulumaksuvaba. Kui osavõtumaks on vähem kui 670 eurot, võib ülejäänud rahaga katta samuti sõitu ja/või majutust, kuid sellelt arvatakse maha tulumaks koolitustoetuse saanu arvelt.

7. Koolitustoetuse saaja kohustub esitama EAS juhatusele originaalarved (sõidu-, majutus- ja/või osavõtukulud) ning panga maksekorraldused.

* Tasustatakse vaid kuludokumentidega näidatud kulud
* Toitlustamise arveid ei tasuta
* Kulud peavad olema tasutud koolitustoetuse laureaadi poolt
* Juriidiliste isikute (sealhulgas koolitustoetuse saaja omanduses olev aktsiaselts või osaühing) poolt tasutud kulusid ei hüvitata
* Rahvusvaheliste organisatsioonide liikmemaksusid koolitustoetusega ei hüvitata

8. Eraldatud toetus makstakse tagantjärele ja mitte hiljem, kui 3 kuu jooksul peale koolitust. Toetuse saaja esitab koos originaalarvetega lühiülevaate koolitusest, millel osales, ja see avaldatakse EAS kodulehel. Toetuse saaja teeb 5-10 minuti pikkuse esitluse koolitusest järgmisel Pühajärve talveseminaril.

9. Täiendavatele küsimustele koolitustoetuse hüvitamise kohta vastab EAS laekur (laekur@anest.ee)

18.12.2024

Eesti Anestesioloogide Seltsi juhatus